汪泌
题共乐堂
临海城东湖，气象清且奇。
无风绿色净，十顷澄琉璃。
中有共乐堂，今其名者谁。
人有答我问，太守下车时。
访民所疾苦，民曰水最危。
其水或暴至，城坏民流尸。
公谋得上策，叠石完城基。
外遗数百家，室屋鳞参差。
水至无所障，适与漂溺期。
又欲隄其东，苦乏土石资。
开湖足取用，隄势横虹蜺。
湖光占空阔，物从鉴中窥。
紫翠前后山，环列如屏帷。
构堂就虚旷，与俗同游嬉。
太守宴堂上，游人歌水湄。
歌云从公来，除患补疮痍。
况有此观壮，不乐何以为。
有如登春台，人心举熙熙。
从事能文者，作辞书之碑。
庶其不朽功，上彻尧轩墀。